CELEX: 32022D0886
Language: et
Date: 2022-05-16 00:00:00
Title: Nõukogu otsus (EL) 2022/886, 16. mai 2022, ühelt poolt Euroopa Liidu ja teiselt poolt Fääri saarte valitsuse vahelise lepingu (mis käsitleb Fääri saarte osalemist liidu programmides) liidu nimel allkirjastamise ja selle ajutise kohaldamise kohta

7.6.2022   
               
               
                  ET
               
               
                  Euroopa Liidu Teataja
               
               
                  L 154/1
               
            
         NÕUKOGU OTSUS (EL) 2022/886,
         16. mai 2022,
         ühelt poolt Euroopa Liidu ja teiselt poolt Fääri saarte valitsuse vahelise lepingu (mis käsitleb Fääri saarte osalemist liidu programmides) liidu nimel allkirjastamise ja selle ajutise kohaldamise kohta
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikleid 186 ja 212 koostoimes artikli 218 lõikega 5,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Fääri saared väljendasid 14. mai 2020. aasta kirjas ametlikku huvi ühineda liidu teadusuuringute ja innovatsiooni raamprogrammiga „Euroopa horisont“ (edaspidi „programm „Euroopa horisont““) (2021–2027), mis loodi Euroopa Parlamendi ja nõukogu määrusega (EL) 2021/695 (1).
                  
               
                     (2)
                  
                  
                     Nõukogu andis 13. juulil 2021 loa alustada liidu nimel läbirääkimisi liidu ja Fääri saarte vahelise lepingu sõlmimise üle, mis käsitleb Fääri saarte liidu programmides osalemise üldpõhimõtteid ning Fääri saarte ühinemist programmiga „Euroopa horisont“.
                  
               
                     (3)
                  
                  
                     Läbirääkimised on lõpule viidud ning ühelt poolt Euroopa Liidu ja teiselt poolt Fääri saarte valitsuse vaheline leping, mis käsitleb Fääri saarte osalemist liidu programmides (edaspidi „leping“), parafeeriti 8. oktoobril 2021.
                  
               
                     (4)
                  
                  
                     Lepingu eesmärkideks on luua püsiv koostööraamistik liidu ja Fääri saarte vahel ning sätestada tingimused Fääri saarte osalemiseks liidu programmides, mis on avatud Fääri saarte osalemiseks vastavalt alusaktidele, millega liidu programmid on loodud, nagu on lepingus kindlaks määratud. Lepingu alusel teeb liit Fääri saartega koostööd vastavalt Euroopa Liidu toimimise lepingu artiklile 212. Lepingu artikli 3 kohaselt määratakse Fääri saarte liidu programmides või meetmetes osalemise eritingimused kindlaks protokollide vastuvõtmise teel.
                  
               
                     (5)
                  
                  
                     Kooskõlas nõukogu loaga peeti paralleelselt lepinguga läbirääkimisi protokolli üle, mis käsitleb Fääri saarte ühinemist teadusuuringute ja innovatsiooni raamprogrammiga „Euroopa horisont“ (2021–2027), mis on lepingu artikli 15 lõike 9 kohaselt selle lahutamatu osa.
                  
               
                     (6)
                  
                  
                     Fääri saared täidavad määruse (EL) 2021/695 artikli 16 lõike 1 punktis d sätestatud kriteeriume.
                  
               
                     (7)
                  
                  
                     Lepinguga järgitakse määruse (EL) 2021/695 artikli 16 lõiget 2, mille kohaselt peab kolmandate riikide programmiga „Euroopa horisont“ ühinemine vastavalt nimetatud määruse artikli 16 lõike 1 punktile d olema kooskõlas tingimustega, mis on kindlaks määratud lepingus, mis hõlmab sellise riigi või territooriumi osalemist liidu programmis, tingimusel et lepinguga tagatakse õiglane tasakaal liidu programmides osaleva kolmanda riigi osamaksete ja saadava kasu vahel, nähakse ette liidu programmides osalemise tingimused, sealhulgas eri programmide osamaksete ja halduskulude kalkulatsioon, ei anta kolmandale riigile liidu programmiga seoses otsustusõigust ning on kindlustatud liidu õigused tagada usaldusväärne finantsjuhtimine ja kaitsta liidu finantshuve.
                  
               
                     (8)
                  
                  
                     Leping tuleks liidu nimel allkirjastada, eeldusel et see hiljem sõlmitakse.
                  
               
                     (9)
                  
                  
                     Selleks et tagada liidu ja Fääri saarte vaheline katkematu koostöö teadusuuringute, tehnoloogiaarenduse ja innovatsiooni valdkonnas ning võimaldada Fääri saartel osaleda programmis „Euroopa horisont“ alates programmi algusest, tuleks lepingut kohaldada tagasiulatuvalt alates 1. jaanuarist 2021 ning ajutiselt kuni selle jõustumiseks vajalike menetluste lõpuleviimiseni,
                  
               ON VASTU VÕTNUD KÄESOLEVA OTSUSE:
         
            Artikkel 1
            Ühelt poolt Euroopa Liidu ja teiselt poolt Fääri saarte valitsuse vahelise lepingu (mis käsitleb Fääri saarte osalemist liidu programmides) (edaspidi „leping“) liidu nimel allkirjastamiseks antakse luba, eeldusel et nimetatud leping sõlmitakse (2).
         
         
            Artikkel 2
            Nõukogu eesistujal on õigus määrata isiku(d), kes on volitatud lepingule liidu nimel alla kirjutama.
         
         
            Artikkel 3
            
               1.   Lepingut kohaldatakse ajutiselt vastavalt lepingu artikli 15 lõikele 2 kuni selle jõustumiseks vajalike menetluste lõpuleviimiseni.
            
            
               2.   Lepingut kohaldatakse alates 1. jaanuarist 2021 vastavalt lepingu artikli 15 lõikele 1.
            
         
         
            Artikkel 4
            Nõukogu eesistuja esitab liidu nimel lepingu artikli 15 lõikes 2 sätestatud teate.
         
         
            Artikkel 5
            Käesolev otsus jõustub selle vastuvõtmise päeval.
         
         
            Brüssel, 16. mai 2022
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  Euroopa Parlamendi ja nõukogu 28. aprilli 2021. aasta määrus (EL) 2021/695, millega luuakse teadusuuringute ja innovatsiooni raamprogramm „Euroopa horisont“ ja kehtestatakse selle osalemis- ja levitamisreeglid ning tunnistatakse kehtetuks määrused (EL) nr 1290/2013 ja (EL) nr 1291/2013 (ELT L 170, 12.5.2021, lk 1).
         
            (2)  Vt käesoleva Euroopa Liidu Teataja lk 4